एकाएक मेरे बगल से छिटककर शेखर उस निहत्थी भीड़ में शामिल हो गया जो बेवजह दमन के दुष्चक्र मे फँसा पड़ा था. शेखर अचानक पुलिस वालों से भिड़ गया. उनसे वह बहसें किये जा रहा था.कुछ पुलिसवाले उसे बेरहमी से पीट रहे थे. फिर अचानक ही एक पुलिसकर्मी ने उसका बचाव किया और फिर वे लोग चले गये. शेखर पिटकर उसी तरह आया जैसे कुछ वक़्त पहले यहाँ से गया था. यह मेरा पहला अनुभव था पुलिसिया दमन का. मैंने हमेशा ही यह देखा है की पुलिस से लोग ठीक उसी तरह डरते हैं, जैसे लोग आततायियों से डरते हैं. बचपन में मुझे भी मोहल्ले के कुछ लोग पुलिस के नाम से ही डराते थे. मुझे बहुत समय तक हिम्मत नहीं हुई की मैं अपनी गलती न रहने पर भी उनके सामने कुछ बोलने का साहस कर सकूँ. कितना विरोधाभास है इस बात में की जिनकी जवाबदेही साधारण लोगों के सुरक्षा की है और साधारण लोग अपने पहरेदारों से ही सबसे अधिक भयभीत रहते हैं.